Правилник о настави на даљину у Пријепољској гимназији

# Предмет Правилника Члан 1.

Овим правилником утврђују се ближи услови за остваривање наставе на даљину у Пријепољској гимназији, и то: **циљеви, задаци, услови за остваривање, организација и начин остваривања образовно-васпитног рада, начин осигурања квалитета и вредновање постигнућа ученика к**оји стичу средње образовање непосредно у школи и наставом на даљину.

# Члан 2.

Пријепољска гимназија може да организује наставу на даљину као посебан облик рада, на начин и под условима утврђеним овим правилником.

# Члан 3.

Настава на даљину, у смислу овог правилника, јесте посебан облик образовно- васпитног рада којим ученици стичу средње образовање и васпитање на начин који обезбеђује остваривање прописаних циљева, исхода и стандарда постигнућа, тако што један део прописаног плана и програма наставе и учења усвајају путем наставе коју Пријепољска гимназија организује користећи савремене информационо-комуникационе технологије за учење, и то у ситуацијама у којима ученик није у могућности да похађа редовну наставу, непосредно у простору школе.

Настава на даљину организује се за ученика школе и обухвата наставу и друге облике организованог рада индивидуално, у групи или одељењу.

Други облици организованог рада из става 2. овог члана су: допунска настава, додатна настава и припремна настава.

Настава на даљину може да се остварује и у складу са индивидуалним образовним планом, у складу са законом.

# Члан 4.

Школа у случају непосредне ратне опасности, ратног стања, ванредног стања или других ванредних ситуација и околности, може да организује образовно-васпитни рад путем наставе на даљину и за све ученике школе у складу са посебним програмом и ресурсима школе.

# Циљ и задаци организовања наставе на даљину Члан 5.

Циљ организације наставе на даљину је повећање доступности и квалитета средњег образовања и васпитања.

Задаци организовања наставе на даљину су:

* обезбеђивање образовно-васпитног рада организацијом наставе на даљину;
* пружање додатне образовне подршке ученицима и родитељима, односно другим законским заступницима (у даљем тексту: родитељ) у складу са њиховим потребама;
* превазилажење просторних, временских, социјалних, економских и других ограничавајућих фактора у образовно-васпитном процесу;
* развој мотивације за учење и оспособљавање ученика за самостално учење и примену знања;
* примена различитих метода и техника учења које одговарају индивидуалним карактеристикама и потенцијалима сваког појединог ученика;
* укључивање стручњака различитих профила у образовно-васпитни процес, који могу својим радом да допринесу свестраном и квалитетном образовању и васпитању ученика;
* коришћење разноврсних облика и метода наставе и учења усмерених на активно учење и ученика;
* примена различитих метода рада у сврху омогућавања веће индивидуализације наставе, било да је реч о талентованим и обдареним ученицима или о ученицима који имају сметње у развоју и тешкоће у раду;
* коришћење система за управљање учењем и других алата из спектра информационо-комуникационих технологија.

# Право на наставу на даљину

# Члан 6.

Наставу на даљину може да похађа ученик школе, који из оправданих разлога није у могућности да присуствује настави у школи.

Настава на даљину може да се организује у току школске године, у складу са потребама ученика.

У случају непосредне ратне опасности, ратног стања, ванредног стања или других ванредних ситуација и околности образовно-васпитни рад путем наставе на даљину може да се организује за све ученике школе у периоду у којем не постоје услови за непосредно стицање образовања у простору школе.

# Члан 7.

У случају непосредне ратне опасности, ратног стања, ванредног стања или других ванредних ситуација и околности одлуку о остваривању образовно-васпитног рада путем наставе на даљину доноси министар надлежан за послове образовања и васпитања.

Школа у складу са одлуком из става 1. овог члана и чланом 5. овог правилника припрема план активности.

# Члан 8.

Приликом израде плана активности школа посебно узима у обзир, сопствене ресурсе и ресурсе ученика.

План активности у случају непосредне ратне опасности, ратног стања, ванредног стања или других ванредних ситуација и околности је саставни део Годишњег плана рада школе.

План активности садржи:

* план наставе и учења;
* преглед расположивих ресурса;
* распоред образовно-васпитних активности на недељном нивоу;
* начин праћења и вредновања постигнућа ученика;
* начин праћења остваривања плана активности.

Саставни део плана активности из става 3. овог члана је и начин остваривања наставе путем учења на даљину за ученике који не располажу потребним материјалним ресурсима.

Саставни део плана активности из става 3. овог члана је и начин пружања додатне подршке за ученике којима је то потребно.

# Члан 9.

Начин остваривања и организовања образовања/наставе на даљину обезбеђује школа у сарадњи са родитељем.

Наставу на даљину изводи наставник школе.

Наставник из става 2. овог члана који изводи наставу дужан је да води евиденцију у складу са Правилником којим се уређује садржај и начин вођења евиденције и издавање јавних исправа.

# Праћење и вредновање постигнућа и напредовања ученика који остварује образовно-васпитни наставом на даљину

**Члан 10.**

Праћење и вредновање постигнућа и напредовања ученика који стиче образовање на даљину остварује се у складу са прописима којима се уређује оцењивање ученика у средњем образовању и васпитању.

# Евиденција Члан 11.

Школа води евиденцију образовно-васпитног рада са ученицима који остварују образовно-васпитни рад путем наставе на даљину у складу са законом.

# Завршна одредба Члан 12.

Овај правилник ступа на снагу осмог дана од дана објављивања на огласној табли школе.